आचार्य शुक्ल ने मनोभावों का विवेचन करते हुए उन्हें दो प्रकार का बताया है । एक तरह के मनोभाव वे होते हैं जो सामने वाले के मन में समान भाव को जन्म नहीं देते । उदाहरण के लिए ईर्ष्या । जिससे हम ईर्ष्या करते हैं जरूरी नहीं कि वक व्यक्ति भी हमसे ईर्ष्या करे । लेकिन क्रोध इससे विपरीत प्रतिक्रिया को जन्म देता है । शुक्ल जी के अनुसार ‘एक का क्रोध दूसरे में भी क्रोध का संचार करता है ।’ इसलिए यदि कोई व्यक्ति हम पर क्रोध कर रहा है तो उस पर क्रोध करने से पहले विचार कर लेना चाहिए कि वह उचित है या नहीं । बहुत संभव है कि वह हमारी किसी गलती के कारण हम पर क्रोध कर रहा हो और उस पर ध्यान देने से गलती दुरुस्त हो जाए ।